b"\n_START_ARTICLE_\nVicent Sos Baynat\n_START_SECTION_\nBiografia\n_START_PARAGRAPH_\nFill de Vicente Sos Ferrando i Maria Baynat Sorribes va fer els seus estudis primaris a Castell\xc3\xb3 de la Plana, al col\xc2\xb7legi del senyor Carlos Selma, a qui sempre va considerar com a model. Va estudiar el batxillerat a l'Institut de Castell\xc3\xb3, tenint com a professors a Francisco Dom\xc3\xa9nech Carb\xc3\xb3 i Antimo Bosc\xc3\xa0 Seytre, els quals van despertar la seua vocaci\xc3\xb3 per les ci\xc3\xa8ncies naturals. Amb els seus dos oncles, Gaspar Sos i Jos\xc3\xa9 Baynat, es va introduir en l'estudi de les lleng\xc3\xbces cl\xc3\xa0ssiques i en general en les humanitats. A tots ells, i principalment a son pare, que posse\xc3\xafa una formaci\xc3\xb3 enciclop\xc3\xa8dica i que el va educar inculcant-li el seu optimisme, idealisme, vocaci\xc3\xb3 i dedicaci\xc3\xb3 al treball, deu el seu tarann\xc3\xa0 d'humanista i, alhora, de cient\xc3\xadfic._NEWLINE_Va cursar la carrera de Ci\xc3\xa8ncies Naturals a la Universitat de Madrid. Va aprofundir en l'estudi del medi ambient local (Serra de Guadarrama, el Tajo i el Jarama). Tamb\xc3\xa9 hi va con\xc3\xa8ixer el ge\xc3\xb2leg Eduardo Hern\xc3\xa1ndez Pacheco. Va obtenir la llicenciatura l'any 1919 i es va doctorar l'any 1924._NEWLINE_El 1922 va ingressar en el Museu Nacional de Ci\xc3\xa8ncies Naturals de Madrid i dos anys despr\xc3\xa9s era professor de geologia d'aquest museu. A m\xc3\xa9s, va ser professor de Ci\xc3\xa8ncies en l'Instituto Escuela i de la Instituci\xc3\xb3n Libre de Ense\xc3\xb1anza. L'any 1933 va guanyar la c\xc3\xa0tedra d'Hist\xc3\xb2ria Natural de l'Institut Quevedo._NEWLINE_L'any 1935 era catedr\xc3\xa0tic per oposici\xc3\xb3 a l'Institut de Castell\xc3\xb3. L'any seg\xc3\xbcent, es va traslladar als instituts Llu\xc3\xads Vives i Blasco Ib\xc3\xa1\xc3\xb1ez de Val\xc3\xa8ncia. L'any 1937 va tornar com a director a l'institut de Castell\xc3\xb3._NEWLINE_El 2 de gener de 1936 va contraure matrimoni amb Mercedes Paradinas P\xc3\xa9rez del Pulgar i tamb\xc3\xa9 a Castell\xc3\xb3 van n\xc3\xa0ixer els seus fills Alejandro i Mercedes._NEWLINE_L'any 1937 va formar part de la delegaci\xc3\xb3 espanyola en el Congr\xc3\xa9s Geol\xc3\xb2gic Internacional celebrat a R\xc3\xbassia, on va presentar un treball sobre la geologia de la prov\xc3\xadncia de Castell\xc3\xb3. En acabar la Guerra Civil espanyola, els components de la delegaci\xc3\xb3 van ser depurats i desposse\xc3\xafts dels seus c\xc3\xa0rrecs. Amb penes i treballs va poder continuar la seua formaci\xc3\xb3 a Fran\xc3\xa7a, Anglaterra i a la Universitat de Cincinnati, als Estats Units, on va especialitzar-se en petrografia._NEWLINE_Va prendre part en tots els treballs d'investigaci\xc3\xb3 del laboratori de geologia del Museu Nacional de Ci\xc3\xa8ncies, i a principis de l'any 1950 va comen\xc3\xa7ar a treballar a Extremadura, on va dirigir, en qualitat de ge\xc3\xb2leg, diverses mines de cassiterita i wolframita. Les mostres que hi va recollir, producte dels seus estudis, constitueixen els fons de l'actual Museu de Geologia d'Extremadura, el qual disposa de m\xc3\xa9s de 10.000 exemplars._NEWLINE_L'any 1967 se li va permetre reingressar com a catedr\xc3\xa0tic d'Institut, amb la condici\xc3\xb3 que es retirara immediatament sense dret a jubilaci\xc3\xb3. Va iniciar un plet fins que el Tribunal Suprem es va pronunciar a favor seu, permetent-li tornar a l'ensenyament durant tres anys i amb dret a jubilaci\xc3\xb3._NEWLINE_Va publicar nombroses monografies i estudis sobre Villuercas, Mont\xc3\xa1nchez, Sierra de San Crist\xc3\xb3bal, i en especial la seua mineralogia. Entre els seus estudis sempre ha estat present la geologia de Castell\xc3\xb3.\n_START_SECTION_\nReconeixements\n_START_PARAGRAPH_\nLa tasca de Sos Baynat ha estat \xc3\xa0mpliament reconeguda. Aix\xc3\xad, l'any 1965 va obtenir el premi nacional atorgat per la Reial Acad\xc3\xa8mia de Ci\xc3\xa8ncies Exactes, F\xc3\xadsiques i Naturals de Madrid pel seu treball Geolog\xc3\xada y mineralog\xc3\xada de la Sierra de San Crist\xc3\xb3bal de Logros\xc3\xa1n de C\xc3\xa1ceres._NEWLINE_Soci d'Honor de la Societat Espanyola d'Hist\xc3\xb2ria Natural, de la Societat Espanyola de Geologia, de la Instituci\xc3\xb3 Catalana d'Hist\xc3\xb2ria Natural, va ser president de la Societat Espanyola de Mineralogia._NEWLINE_L'any 1983 va ser nomenat acad\xc3\xa8mic de la Reial Acad\xc3\xa8mia de Ci\xc3\xa8ncies i Arts de Barcelona. Aquest mateix any va ser vicepresident del I Congr\xc3\xa9s Espanyol de Geologia._NEWLINE_L'any 1984 se li va concedir la Medalla de Plata de l'Ateneu de Castell\xc3\xb3 de la Plana i se li va donar el seu nom a un institut de batxillerat de la ciutat._NEWLINE_L'any 1985 se li va concedir la Medalla de Plata de la Ciutat de Castell\xc3\xb3 de la Plana._NEWLINE_L'any 1988, l'IGME i l'Escola d'Enginyers de Mines de Madrid li van retre un homenatge en reconeixement del seu treball i personalitat cient\xc3\xadfica. En aquest mateix any, se li va atorgar el Trofeu Ciutat de M\xc3\xa8rida._NEWLINE_L'any 1989 va ser nomenat Fill Predilecte de la Ciutat de Castell\xc3\xb3._NEWLINE_El 1990 va ser declarat Valenci\xc3\xa0 de l'Any._NEWLINE_L'any 1991 s'inaugur\xc3\xa0 el Museu de Geologia d'Extremadura, que porta el seu nom, creat per ell, i va ser nomenat Fill Adoptiu de M\xc3\xa8rida, alhora que se li conced\xc3\xad la Medalla d'Or d'Extremadura._NEWLINE_El 18 de maig de 1992 va ser nomenat Doctor Honoris Causa per la Universitat Jaume I de Castell\xc3\xb3."